इयान कॉकबेन बने आतिशी बल्लेबाज, 8 सिक्स जड़कर पूरा किया सैकड़ा
By Pradesh Varta, 10 August, 2018, 22:00
लंदन। भारत और इंग्लैंड के बीच भले ही बारिश के चलते लॉर्ड्स टेस्ट का पहले दिन का खेल ना हो सका हो पर इंग्लैंड क्रिकेट के लिये गुरुवार का दिन ऐतिहासिक बन गया। वहां चल रहे टी20 मैच में एक ऐसा आतिशी बल्लेबाज सुर्खियों में आया जिसने 8 छक्के लगाकर शतक ठोंक दिया। इंग्लैंड में चल रहे टी20 ब्लास्ट में ग्लूस्टरशर के बल्लेबाज इयान कॉकबेन ने महज 61 गेंदों में 123 रन ठोंक डाले, जिसकी बदौलत उनकी टीम ने मिडिलसेक्स के खिलाफ 20 ओवर में 242 रन बनाए। जवाब में मिडिलसेक्स 172 रन ही बना सकी और 70 रनों से मैच हार गई। मिडिलसेक्स की ओर से खेल रहे ऑयन मॉर्गन, डेविड मलान जैसे बल्लेबाज भी अपनी टीम को जीत नहीं दिला सके। ग्लूस्टरशर के बल्लेबाज इयान कॉकबेन को मैन ऑफ द मैच चुना गया। उन्होंने सिर्फ 53 गेंदों में अपना शतक पूरा किया। इयान कॉकबेन का ये पहला टी20 शतक था और उन्होंने इस विस्फोटक पारी के दौरान 8 छक्के और 12 चौके लगाए। मतलब कॉकबेन ने छक्के-चौकों से ही 96 रन ठोंक डाले। ग्लूस्टरशर के एक और बल्लेबाज बार्नेट ने महज 12 गेंदों में 4 छक्के और एक चौका लगाकर नाबाद 31 रनों की पारी खेली। बार्नेट ने गेंदबाजी भी जबर्दस्त की और 4 ओवर में 18 रन देकर 3 विकेट लिए।